I oktober blev otte brødre sigtet for vold efter en mand i juni blev overfaldet i Valby. Nu er den ene blevet sigtet for drabsforsøg

En 22-årig mand blev lørdag fremstillet for grundlovsforhør sigtet for have forsøgt at dræbe en anden mand i sommer i Valby. Selv nægter han sig skyldig.

I følge anklageren skulle den sigtede i fællesskab med sine fire brødre og tre andre, som i øvrigt også er brødre, ved middagstid 25. juni i år have overfaldet en mand ved Kærskiftevej i Valby.

Optøjerne startede, da den forurettede mand brokkede sig over, at mændene med deres sorte bil holdt i vejen for, at han og hans hvide varevogn kunne køre forbi.

- Kan I rykke jer? Det her er ikke Pakistan, I ejer ikke stedet, skulle han angiveligt have sagt, hvilket fik mændene, der er mellem 18 og 26 år, til at reagere, lyder det fra anklageren.

Anklageren forklarede endvidere, at de otte brødre med stegepander og gryder skulle have slået manden, ligesom de også skulle have sparket ham. Undervejs skulle den 22-årige have stukket manden en gang i maven og to gange i låret med en kniv, i mens han har sagt, at 'han ville slå ham ihjel'.

Masser af blod

Derefter stak de otte i følge anklageren af fra stedet, og naboer ilede til ofret, som efterfølgende blev kørt på hospitalet i en ambulance. Ved ankomsten blev det vurderet, at han var stabil og altså uden for livsfare. Siden er det ligeledes blevet vurderet, at knivstikkene aldrig var truende for hans indre organer.

Politiet fandt i området omkring gerningsstedet en del blod, som i følge DNA-beviserne med al sandsynlighed stammer fra den sigtede selv. Også på den kniv, der blev fundet på gerningsstedet, blev der fundet blod fra ham.

Nye beviser

De otte mænd har siden oktober været sigtet for vold, men ingen af dem er hidtil blevet fremstillet. Altså før lørdag, hvor den 22-årige altså med baggrund i nye DNA-beviser blev varetægtsfængslet sigtet for forsøg på manddrab.

Mandens forsvarer, Gitte Juel Jensen, modsatte sig anklagerens begæring om varetægtsfængsling med baggrund i, at beviserne mod hendes klient ikke skulle være omfattende nok til, at der var bestyrket mistanke, men det var dommeren altså ikke enig i.

Tilbagelænet og i ført sort fra top til tå og med en sort og rød kasket på bordet foran sig, modtog den sigtede, som er dansk statsborger, beskeden om varetægtsfængsling frem til 12. december. Hans forsvarer, Gitte Juel Jensen, tog forbehold om at kære den afgørelse.